У Вікіпедыі ёсць артыкулы пра іншых асоб з прозвішчам Збароўскі.
**Эдуард Іосіфавіч Збароўскі** — выкладчык, доктар медыцынскіх навук, прафесар кардыялогіі, акадэмік Міжнароднай акадэміі энергаінфармацыйных навук. Аўтар прац па прафілактычнай кардыялогіі, рэабіліталогіі і медыка-сацыяльнай ахове чалавека, у тым ліку 8 манаграфій, шэрагу брашур, 8 вынаходак, частка сумесна з супрацоўнікамі БДУ.

Біяграфія
---------

Нарадзіўся 1 студзеня 1938 года ў в. Ліхаўня Нараўлянскага раёна сучаснай Гомельскай вобласці. З адзнакай скончыў лячэбны факультэт Мінскага дзяржаўнага медыцынскага інстытута (сучасны Беларускі дзяржаўны медыцынскі ўніверсітэт) у 1967 годзе. Пасля заканчэння дзесяць год працаваў у МДМІ — спачатку ў якасці малодшага навуковага супрацоўніка, потым урача-кардыёлага і, нарэшце, навуковага супрацоўніка кафедры факультэцкай тэрапіі МДМІ. У 1971 годзе стаў старшым навуковым супрацоўнікам, загадчыкам навукова-даследчай лабараторыі кібернетычных метадаў дыягностыкі і біякіравання МДМІ, на базе якой у 1977 годзе ім была арганізавана першая ў Рэспубліцы Беларусь установа па прафілактыцы сардэчна-сасудзістых захворванняў (БелНДІ кардыялогіі).

У 1972 г. атрымаў званне кандыдата навук, паспяхова абараніўшы дысертацыю на тэму: «Метадычныя аспекты ацэнкі пругкіх уласцівасцяў артэрыяльных сасудаў пры гіпертанічнай хваробе і атэрасклерозе», а ў 1984 г. — званне доктара медыцынскіх навук з дысертацыяй на тэму: «Распаўсюджанасць і метадычныя аспекты першаснай прафілактыкі ішэмічнай хваробы сэрца ў папуляцыі мужчын з улікам індывідуальных (канстытуцыяльных) асаблівасцяў арганізма». У 1986—1998 гг. займаў пост дырэктара БелНДІ экспертызы працаздольнасці і арганізацыі працы інвалідаў (БелНДІЭПІ, сучаснага Рэспубліканскага навукова-практычнага цэнтра медыцынскай экспертызы і рэабілітацыі). Кіраваў Рэспубліканскімі навукова-тэхнічнымі праграмамі па рэабілітацыі інвалідаў у 1991—1998 гг.

З 1999 г. з’яўляецца прафесарам Дзяржаўнага інстытута кіраўніцтва і сацыяльных тэхналогій (ДІКСТ) БДУ. У тым жа годзе ім была арганізавана і ўзначалена кафедра сацыяльнай работы ДІКСТ БДУ.

Сям’я
-----

Са сваёй жонкай — Людмілай Сцяпанаўнай — Эдуард Збароўскі пазнаёміўся яшчэ падчас вучобы ў МДМІ, на першым курсе. Калі былі студэнтамі, яны праводзілі эксперыменты па даследаванню страўнікавага соку. Пазней, адгаварыўшы яе паступаць у аспірантуру, залажыў аснову дужай сям’і медыцынскіх супрацоўнікаў. Дзеці і некаторыя ўнукі Збароўскіх заняты ў сферы медыцыны: сын Канстанцін — загадчык кафедры рэабіліталогіі Дзяржаўнага інстытута кіравання і сацыяльных тэхналогій БДУ, дачка Таццяна працуе афтальмолагам, а ўнук Дзмітрый ─ у РНПЦ дзіцячай анкалогіі, гематалогіі і імуналогіі.

Навуковая дзейнасць
-------------------

Работа прафесара накіравана на прафілактыку і папярэджанне сардэчна-сасудзістых і іншых неінфекцыйных захворванняў, дэфектаў здароўя, цяжкасці інваліднасці, развіццё тэхналогій медыцынскай і сацыяльнай аховы ліц, якія вядуць грамадска абмежаваны вобраз жыцця з прычыны прыроджаных дэфектаў, перанесеных захворванняў і траўм. Пад яго навуковым кіраўніцтвам распрацавана і ажыццёўлена першая ў рэспубліцы навукова-тэхнічная праграма для падтрымкі такіх людзей — «Рэабілітацыя» (1991—1995), праведзен кантроль стану здароўя механізатараў роднага раёна ў першыя некалькі гадоў пасля аварыі на ЧАЭС.

Навуковыя інтарэсы
------------------

* Медыка-сацыяльная прафілактыка сардэчна-сасудзістых і іншых неінфекцыйных захворванняў
* Інваліднасць у грамадстве
* Грамадзянская ахова людзей з абмежаваннямі жыццядзейнасці і сацыяльнай недастатковасцю
* Сацыяльныя дэтэрмінанты здароўя, фактары рызыкі захворванняў у практыцы грамадскай працы
* Уплыў канстытуцыі і тэмперамента чалавека на яго здароўе
* Генеалогія ў якасці стратэгіі сацыяльнай аховы

Выкладаемыя дысцыпліны
----------------------

* Увядзенне ў спецыяльнасць
* Медыка-сацыяльныя асновы здароўя
* Этыка сацыяльнай работы

Грамадзянская дзейнасць
-----------------------

З’яўляецца галоўным спецыялістам Міністэрства аховы здароўя Рэспублікі Беларусь па Агульнанацыянальнай праграме інтэграванай прафілактыкі неінфекцыйных захворванняў (СІНДІ), каардынуемай СААЗ. Пасля таго як быў прызначаны на пост дырэктара НДІ экспертызы працаздольнасці і арганізацыі працы інвалідаў, прыкладаў усе намаганні да переасэнсавання практыкі рэабілітацыі, каб укласці ў гэта паняцце не толькі лячэнне, але і дапамогу людзям з абмежаванымі магчымасцямі з інтэграцыяй у грамадства і пошукам працоўнага месца. Ініцыяваў і ўдзельнічаў у распрацоўцы першых рэспубліканскіх законаў аб сацыяльнай ахове інвалідаў (прыняты ў 1991 г. і 1994 г.) і дзяржаўнай праграмы Рэспублікі Беларусь па іх рэалізацыі. Распрацаваў стратэгію медыка-сацыяльнай аховы насельніцтва, зрабіў яе базай арыенціры хрысціянскай маралі, генеалогію, сацыявіталогію. Вынікі працы былі выкладзены ім у цыкле работ «Этика здоровья». З’яўляецца членам Міжведамаснага савета па праблемах інвалідаў пры Савеце Міністраў Рэспублікі Беларусь, старшынёй Міждзяржаўнага каардынацыйнага савета па прафілактыцы неінфекцыйных захворванняў пры Савеце па супрацоўніцтву ў галіне аховы здароўя СНД, членам Беларускай асацыяціі сацыяльных працаўнікоў.

Ушанаванне
----------

Імя і фатаграфія Эдуарда Збароўскага ў Нароўлі былі размешчаны на пастаменце з таблічкай у Алеі Славы нараўлянцаў.

Асноўныя публікацыі
-------------------

* Зборовский Э. И. Сидоренко Г. И. Как уберечь себя от гипертонической болезни. Минск, 1989.
* Зборовский Э. И. Гракович А. А. Козлов И. Д. Апанасевич В. В. Возможности оценки и снижения риска неинфекционных заболеваний. Минск, 2000.

Зноскі
------

1. ↑  Зборовский Эдуард Иосифович //
2. 1 2  Зборовский Эдуард Иосифович — БЕЛОРУССКАЯ АССОЦИАЦИЯ СОЦИАЛЬНЫХ РАБОТНИКОВ **(нявызн.)**. Архівавана з першакрыніцы 13 красавіка 2019. Праверана 18 лютага 2024.
3. ↑  «О социальной защите инвалидов в Республике Беларусь» Архівавана 9 жніўня 2017.
4. ↑  «О предупреждении инвалидности и реабилитации инвалидов» Архівавана 9 жніўня 2017.
5. ↑  Аллея Славы **(нявызн.)**(недаступная спасылка). Архівавана з першакрыніцы 27 чэрвеня 2022. Праверана 27 чэрвеня 2022.

Літаратура
----------

* Зборовский, Эдуард Иосифович // Энциклопедия Республика Беларусь. Т. 3. — Минск: «Беларуская энцыклапедыя», 2006. — С. 638.
* Профессора и доктора наук Белорусского государственного университета. — Минск: БГУ, 2001.

Спасылкі
--------

* Электронная бібліятэка БДУ Архівавана 24 ліпеня 2017.
* Уласная старонка на сайце ДІКСТ БДУ Архівавана 10 жніўня 2017.
* Уласная старонка на сайце Беларускай асацыяцыі сацыяльных супрацоўнікаў
* Артыкул у газеце Медицинский вестник Архівавана 1 верасня 2017.
* Артыкул у Рэспубліканскай штотыднёвай газеце «Вместе»